Drie sterf tydens skietery op plaasArgieffoto: Kent Williamson Die polisie in Mpumalanga het vandeesweek gesê ŉ verdagte wat vermoedelik betrokke was by ŉ skietery oor beweerde veediefstal, wat die lewe van drie mense geëis het, is nie in hegtenis geneem nie. Twee mede-beeseienaars en ŉ vermeende veiligheidswag is Donderdagaand naby Witbank (Emalahleni) doodgeskiet toe die beeseienaars na hul gesteelde beeste gaan soek en die diere glo in ŉ ander persoon se kraal aangetref het. Volgens sers. Gerald Sedibe, woordvoerder van die polisie, het die voorval omstreeks 20:00 in Duvha Park plaasgevind. “Volgens voorlopige inligting het die twee mede-eienaars na die beeste gaan soek en elf van die beeste na bewering in ŉ kraal in Duvha Park opgespoor. Daar het ŉ skietgeveg tussen die twee eienaars en twee beweerde veiligheidswagte op die plaas ontstaan en die twee eienaars is doodgeskiet. Een van die vermeende wagte het ook later in die hospitaal aan sy beserings beswyk,” het Sedibe gesê. Die polisie ondersoek drie sake van moord en een van poging tot moord. Sedibe het gesê sodra die ondersoek afgehandel is, sal die dossier aan die provinsiale direkteur vir openbare vervolging oorhandig word wat sal besluit of die oorlewende veiligheidswag vervolg sal word.